### Beslutning

Anbefales.

### Sagsfremstilling

### Resume og sagens baggrund

Kommunalbestyrelsen besluttede på møde den 24. juni 2021 at sende forslag til Kommuneplan 2021-2032 i offentlig høring. Planforslaget har efterfølgende været offentlig fremlagt i 8 uger i perioden 12. august til 7. oktober 2021, og der har i forbindelse med høringsperioden været afholdt et borgermøde den 7. september 2021. Sagen lægger op til, at Kommunalbestyrelsen vedtager Kommuneplan 2021-2032 endeligt.

### Indstillinger

Direktøren indstiller, at:

1. Kommuneplan 2021-2032 vedtages endelig til offentlig bekendtgørelse med de anbefalinger til ændringer, som fremgår af Hvidbogens opsummering af høringssvarene til planforslaget.
2. Administrationen bemyndiges til at foretage nødvendige ændringer inden kommuneplanen offentligt bekendtgøres.

### Behandling

Teknik- og Miljøudvalget, Økonomiudvalget, Kommunalbestyrelsen.

### Sagsfremstilling

Kommuneplanforslaget er formelt set en fuld revision af tidligere Kommuneplan 2017-2028, men har fokus på udvalgte temaer, som har afsæt i de statslige udmeldinger på planområdet samt Kalundborg Kommunes Udviklingsstrategi frem mod 2030.

Dette kommuneplanforslag 2021-2032 har bl.a. behandlet de nye temaer i de statslige udmeldinger, Oversvømmelse og Erosion samt Strategisk planlægning for landsbyer.

På baggrund af de seneste års positive udvikling i Kalundborg Kommune på erhvervsområdet, har det været ønsket at fremtidssikre erhvervsudviklingen, særligt efter statens udmelding om færdiggørelse af det sidste stykke af motorvejen til Kalundborg (Rute 23). Der er således udpeget to nye erhvervsområder i planforslaget langs arealreservationen til den nye motorvej.

*Offentlig høring*
 Ved udløbet af offentlighedsfasen var der i alt indkommet 32 høringssvar fordelt på forskellige temaer fra [adresse]. Høringssvar med det samme tema har fået samme nummerering i hvidbogen. Eksempelvis omhandler flere høringssvar de nye, udpegede erhvervsområder øst for Kalundborg, som har fået samme nummerering.

Høringssvarene er behandlet i en hvidbog, se i bilag 1. Her har administrationen forholdt sig til de enkelte høringssvar og anbefaler ændringer i planforslaget til endelig vedtagelse i Kommunalbestyrelsen. Høringssvarene er vedhæftet i deres fulde ordlyd som bilag 2.

Administrationens anbefalinger er delt op i temaer fra hhv. kommuneplanens hovedstruktur og retningslinjer, og ændringer til rammedelen. Anbefalingerne er opsummeret i hvidbogens afsnit 2, ”Opsummering og anbefalinger til indstilling” med rød tekst.

Bemærkningerne fra de statslige myndigheder; Bolig- og Planstyrelsen, Vejdirektoratet, Kystdirektoratet, Miljøstyrelsen, Trafikstyrelsen, Energinet samt Slots- og Kulturstyrelsen medfører tekniske rettelser til retningslinjekortene.

Som nævnt omhandler flere høringssvar udlæg af to nye erhvervsområder øst for Kalundborg. Administrationen finder ikke, at der på baggrund af høringssvarene, er grundlag for at ændre i udpegningerne. Planforslaget beskriver de overordnede rammer for erhvervsudlæggene og danner dermed grundlag for, at en nærmere planlægning for områderne kan ske.

I forbindelse med den nærmere planlægning for erhvervsområderne vil interessenter, lokale beboere og erhvervsliv blive inddraget.

I forlængelse af Kommunalbestyrelsens endelig vedtagelse af Kommuneplan 2021-2032, forventes det, at planen kan offentligt bekendtgøres ultimo januar 2022.

Økonomiske konsekvenser

Ingen.